মাদকে ‘না’ সঞ্জুবাবার

মাদকচক্রের চক্করে পড়ে একসময় সঞ্জয় দত্তের কি অবস্থা হয়েছিল সেটা রাজকুমার হিরানির ‘সঞ্জু’ যাঁরা দেখেছেন সেটা খুব ভালভাবেই জানেন।শুধুমাত্র মনের জোর আর ইচ্ছেশক্তির জোরে সেই কঠিন আসক্তি থেকে মুক্তি পেয়েছিলেন সঞ্জুবাবা।নতুন প্রজন্মকেও মাদকচক্র থেকে বেরিয়ে আসার পরামর্শ দিলেন মুন্নাভাই।নতুন ছবি ‘কেজিএফ ২’-এর প্রচারে দারুণ ব্যস্ত সঞ্জয় দত্ত।সদ্যই একটি ইন্টারভিউতে উঠেছিল অভিনেতার মাদকাসক্তির প্রসঙ্গ।বর্তমানে দেখা যাচ্ছে নবীন প্রজন্মের একাংশ মাদকাসক্ত।যার ফলে ক্রমশই বাড়ছে অপরাধ প্রবনতা।কিন্তু এর থেকে মুক্তি কিভাবে।মুক্তির পথ বাতলালেন ‘কেজিএফ ২’-এর আধিরা ওরফে সঞ্জয় দত্ত।তিনি জানালেন,ইয়ং জেনারেশনের উচিৎ মাদকের মতো ভয়ঙ্কর নেশা থেকে বেরিয়ে আসা।তিনি যখন মাদক থেকে মুক্তির পথ খুঁজে পেয়েছেন তখন সকলেই সেই পথ খুঁজে পাবেন।

পাশাপাশি সঞ্জুবাবা আরও জানিয়েছেন,তিনি কখনওই চাননা মাদকাসক্তদের কখনও নিষিদ্ধ করা হোক।তাহলে আর কোনওদিনই তাঁরা স্বাভাবিক হয়ে উঠতে পারবেন না।নেশা থেকে বেরিয়ে আসার জন্য প্রয়োজন সকলের সমর্থন ও বিশ্বাস।

মুন্নাভাইয়ের মনে করেন,জীবনে বেঁচে থাকার মধ্যে যে নেশা রয়েছে,পরিবারের সঙ্গে সময় কাটানোর মধ্যে যে নেশা রয়েছে,প্রতিদিন কাজ করার মধ্যে যে নেশা রয়েছে তা মাদক থেকে কোনওদিনই পাওয়া যায়না।বৃহস্পতিবারই মুক্তি পাচ্ছে প্রশান্ত নীল পরিচালিত ছবি ‘কেজিএফ চ্যাপ্টার ২’।ছবিতে মুখ্যচরিত্রে রয়েছেন যশ,সঞ্জয় দত্ত,রবিনা ট্যান্ডন ছাড়াও আরও অনেকেই।