সাত কোটির সেট!

এবার প্যান ইন্ডিয়ান ফিল্মে বিক্রম সিং খ্যাত দক্ষিণী সুপারস্টার রবি তেজা।কিছুদিন আগেই জানা গিয়েছে অভিনেতার নতুন ছবির নাম ‘টাইগার নাগেশ্বর রাও’।ভামসি পরিচালিত মাল্টিলিঙ্গুয়াল এই ছবিতে রবি তেজার বিপরীতে দেখা যাবে দুই নায়িকা, গায়ত্রী ভরদ্বাজ ও কৃতি স্যাননের বোন নুপুর স্যাননকে।প্রসঙ্গত ‘টাইগার নাগেশ্বর রাও’-ই হতে চলেছে নুপুরের প্রথম মেগাবাজেট ফিল্ম।কিছুদিন আগেই ছবির লঞ্চে তারকা ও কলাকুশলীদের সঙ্গে হাজির ছিলেন মেগাস্টার চিরঞ্জীবীও।ছবির নাম ঘোষণার পর থেকেই রীতিমতো চর্চায় রয়েছে ‘টাইগার নাগেশ্বর রাও’।সদ্যই খবর মিলেছে,ইতিমধ্যেই ছবির শ্যুটিং শুরু করে দিয়েছেন সুপারস্টার রবি তেজা।এখানেই শেষ নয়,পাঁচ একর জমির উপর একটি বিরাট সেট তৈরি করেছেন প্রোডাকশন ডিজাইনার অবিনাশ খোল্লা।বিরাট এই সেটটি তৈরি করতে খরচ হয়েছে সাত কোটি টাকা।

ইতিমধ্যেই নাকি বেশ কিছু গুরুত্বপূর্ণ দৃশ্যের শ্যুটিং সেরে ফেলেছেন রবি তেজা,নুপুর স্যাননরা।শোনা যাচ্ছে,রবি তেজা অভিনীত ‘টাইগার নাগেশ্বর রাও’ হতে চলেছে দক্ষিণী ফিল্ম ইন্ডাস্ট্রির অন্যতম সেরা ছবি।এমনকি ‘বাহুবলী’ কিংবা ‘ট্রিপল আর’-এর মতো মেগাবাজেট ফিল্মও যার কাছে ফিকে হয়ে যাবে।তাই ছবির বাজেট নিয়ে কোনরকম আপোষ করতে নারাজ নির্মাতারা।গোটা দেশ জুড়ে দক্ষিণী ভাষার পাশাপাশি হিন্দিতেও মুক্তি পাবে রবি তেজার ‘টাইগার নাগেশ্বর রাও’।